Godina je 1741. Kapetan Vitus Bering krenuo je na ekspediciju; otisnuo se prema vodenom prostranstvu koje dijeli Sibir i Aljasku. Valja utvrditi postoji li kopnena veza između Azije i Amerike te ucrtati na zemljovid neistražen novi svijet. S njim je i prirodoslovac Georg Wilhelm Steller, čiji je zadatak prikupiti uzorke biljaka i životinja. No usud će htjeti da pri povratku dožive brodolom uz nepoznati otok. Skorbut je već pokosio većinu mornara, a na otoku ih mori i glad. No tada otkriju čudesno stvorenje, morsku kravu čije je meso meko i sla­sno, a pogled tako blag da se doima poput sirene koja im je priskočila u pomoć… Godina je 1859. Ruska Aljaska nalazi se na rubu propasti. Njezina pri­rodna blaga iscrpljena su te guverner Hampus Furuhjelm s mukom upravlja Rusko-američkom trgovačkom kompanijom. Utjehu pronalazi tek u obo­gaćivanju svoje zoološke zbirke. Ali kada bi pronašao jedinstven artefakt – Stellerovu morsku kravu – možda bi uspio dokazati vlastima da ovaj pre­komorski teritorij još uvijek obiluje blagom zbog kojeg ga vrijedi zadržati. No kako pronaći to mitsko stvorenje koje već stotinu godina nitko nije vidio? Naposljetku, 1952. godine helsinški Zoološki muzej povjerava Johnu Grönvallu, svom najdarovitijem restauratoru, zadatak da obnovi drevni ko­stur – svjedočanstvo o sudbini morske krave koje će rasplamsati maštu budu­ćih naraštaja. U svom romanu prvijencu Iida Turpeinen vodi nas u uzbudljivu pustolovinu koja premošćuje stoljeća i kontinente, u potragu za čudesnim stvorenjem čiju će nam sudbinu ispričati živopisni likovi. Sav taj veličanstveni život dirljiva je oda prirodi i njezinu stvaranju, ali i duboko poniranje u posljedice ljudskih ambicija. Pitajući se možemo li ikada oživiti ono što smo u neznanju uništili, Turpeinen ispisuje čarobnu posvetu čudu života i poziva nas da svijet oko sebe počnemo gledati nekim novim očima. “Raskošna i uzbudljiva epska priča u kojoj se isprepliću čudesnost prirode i njezino uništavanje u trenutku kada se čovjekova vjerovanja i težnje sukobe sa stvarnošću. Suptilno ispričana priča o istraživanju i eksploataciji prirode – snažan poziv da zaštitimo ono najdragocjenije na svijetu prije nego što nepovratno nestane.“ − Lucy Steeds, spisateljica “Gotovo šekspirijanski po svojoj dramatičnosti i monumentalnim prizorima, roman se kreće naprijed-natrag kroz vrijeme i prostore, ispunjen stvarnim, živopisnim likovima i sudbinama koje ih oblikuju… Prekrasno ispisana pripovijest, duboka i snažna poput samog mora.“ − Philip Hoare, autor knjige William Blake and the Sea Monsters of Love